REPUBLIKA SRBIJA

NARODNA SKUPŠTINA

Odbor za prava deteta

23 Broj 06-2/210-13

4. jun 2013. godine

B e o g r a d

**Z A P I S N I K**

**SA OSME SEDNICE ODBORA ZA PRAVA DETETA**

**ODRŽANE 31. MAJA 2013. GODINE**

Sednica je počela u 12,00 časova.

Sednicom je predsedavao mr Nebojša Stefanović, predsednik Odbora.

Sednici su prisustvovali članovi Odbora:Vesna Kovač, Gordana Čomić, dr Žarko Korać, Konstantin Arsenović, potpredsednici Narodne skupštine; Milica Dronjak, predsednik Odbora za rad, socijalna pitanja, društvenu uključeost i smanjenje siromaštva; Ljiljana Lučić, Vesna Rakonjac, Vesna Jovicki, Vesna Milekić, Slavica Saveljić, Milica Vojić Marković, Mirko Čikiriz i Dubravka Filipovski.

Sednici nisu prisustvovali članovi Odbora: dr Nenad Popović, potpredsednik Narodne skupštine; Elvira Kovač, Sanja Jefić Branković, Milorad Stošić, Olena Papuga i Nevena Stojanović.

Sednici je prisustvovala i narodni poslanik Zlata Đerić, zamenik člana Odbora.

Sednici je prisustvovala i Jadranka Milanović, UNICEF.

Predsedavajući je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Usvajanje predloga zaključaka nakon razmatranja Redovnog godišnjeg izveštaja Zaštitnika građana za 2012. godine u delu koji se odnosi na prava deteta;

2. Razno.

Članovi Odbora su **većinom glasova** usvojili predloženi Dnevni red.

Pre prelaska na rad po tačkama utvrđenog Dnevnog reda članovi Odbora su **većinom glasova,** bez primedbi **usvojili** zapisnik sa Sedme sednice održane 7. maja 2013. godine.

**PRVA TAČKA:** Usvajanje predloga zaključaka nakon razmatranja Redovnog godišnjeg izveštaja Zaštitnika građana za 2012. godine u delu koji se odnosi na prava deteta.

**Mr Nebojša Stefanović** je potsetio članove Odbora da je na predhodnoj sednici razmatran Redovan godišnji izveštaj Zaštitnika građana za 2012. godinu, kao i da je tada usvojen predlog da Odbor da saglasnost na Izveštaj, a da će na narednoj sednici biti usvojen Predlog zaključaka odbora, koji će u formi Izveštaja biti dostavljen Narodnoj skupštini na usvajanje, čemu će prethoditi rad stručnih službi Zaštitnka građana i Odbora radi usklađivanja teksta Predloga zaključaka, nakon čega je otvorio raspravu u vezi sa ovom tačkom dnevnog reda.

U raspravi su učestvovali: dr Žarko Korać, mr Nebojša Stefanović, Ljiljana Lučić.

**Dr Žarko Korać**  je dao svoju načelnu saglasnost na Predlog zaključaka koje Odbor treba da usvoji, ali je naglasio da ponuđeni predlog zaključaka predstavlja potputnu potvrdu svega što je Zaštitnik građana izneo u svom godišnjem izveštaju.

Ukazao je da afirmativno usvajanje Izveštaja koji je podneo Zaštitnik građana principijelno nije prihvatljivo iz razloga što postoji veliki broj problema u oblasti zaštite prava deteta. Kao primer je naveo u javnosti prisutan stav u vezi sa potrebom fizičkog kažnjavanja dece, koji čak podržavaju i pojedini stručnjaci iz oblasti psihologije, što je nedopustivo, a što predstavlja samo jedno u nizu kršenja prava deteta.

Potsetio je na situaciju sa prethodne sednicie na kojoj je zamenica Zaštitnika građana Tamara Lukšić Orlandić ukazala na nepostojanje evidencija pojedinih posebno osetljivih kategorija dece, što je gospođa Lučić demantovala ističući podatke koji su navedeni u poslednjem popisu stanovništva, a koji daju jasnu sliku o postojanju i broju različitih posebno osetljivih grupa dece.

Naglasio je da je izrazito loša situacija u evidenciji dece sa mentalnim smetnjama, jer se ne zna broj takve dece, naročito kada se ima u vidu da problemi u mentalnom razvoju mogu da nastanu prilikom razvoja ploda, ali i kasnije tokom odrastanja deteta, usled nekih bolesti i to u ranim fazama života deteta. Česta je pojava da roditelji kriju i neprijavljuju ovakva stanja svoje dece, što isključuje mogućnost stvaranja baze podataka o deci sa mentalnim smetnjama. Približan broj ovakve dece se može pretpostaviti na osnovu svetskih baza podataka.

Rekao je da bi u takvoj situaciji od Zaštitnika građana očekivao da ponudi neki od načina rešavanja ovih problema, kao i da u čitavom Izveštaju nije uočio proaktivnu ulogu Zaštitnika građana.

**Mr Nebojša Stefanović** je ukazao na činjenicu da se u Predlogu zaključaka upravo navodi niz problema u oblasti zaštite prava deteta koje je potrebno rešavati i unapređivati, kao što je: poboljšanje statističkih evidencija različitih kategorija dece, razvijanje odnosa saradnje između Narodne skupštine i Vlade, kao i da je sam Zaštitnik građana sa saradnicima ukazao na situaciju koja nije idealna.

Predsednik Odbora je u vezi sa postojanjem ili nepostojanjem podataka o pojedinim kategorijama dece, potsetio da je g-đa Lukšić Orlandić ukazala na nepostojanje dovoljno precizne i sistematizovane evidencije o kategoriji dece sa invaliditetom i dece bez roditeljskog staranja, što nedvosmisleno ukazuje na potrebu unapređivanja stanja u ovoj oblasti, u smislu kvalitetnijih evidencija i povezivanja baza podataka različitih državnih organa i organizacija na svim nivoima kako bi oni mogli biti pravilno ažurirani i dostupni svim relevantnim subjektima.

Istakao je da su sve primedbe narodnih poslanika u vezi sa Redovnim godišnjim izveštajem Zaštitnika građana značajne i za samog Zaštitnika građana, kako bi, na osnovu iznetih stavova narodnih poslanika mogao da unapredi svoj rad.

**Ljiljana Lučić** je izrazila stav da su zaključci koji su izneti u Predlogu izbalansirani i da proizilaze iz duha rasprave koja je vođena na prethodnoj sednici Odbora, kada je ramatran Izveštaj Zaštitnika građana.

Ukazala je da se njena najveća zamerka odnosila na rečenicu iz Izveštaja Zaštitnika građana koja glasi da ne postoji statistika u vezi sa različitim kategorijama dece.

Naglasila je da su u daljoj raspravi u vezi sa ovim pitanjem data pojašnjenja na osnovu kojih se izveo zaključak da je reč o nedovoljno preciznim statistikama kada su u pitanju kategorije dece sa invaliditetom, dece ulice itd.

Rekla je da su u Predlogu zaključaka koje Odbor treba da usvoji izneti predlozi koji pravilno odražavaju pravo stanje stvari u ovoj oblasti.

Istakla je da je nephodno unaprediti metodologiju prikupljanja svih vrsta podataka, a naročito onih koji se tiču dece, kako bi na osnovu njih bilo moguće pružiti što adekvatniju zaštitu njihovih prava, kao i da bi se na osnovu njih mogle kreirati politike koje će biti efikasne.

Predložola je da se u Tački tri Predloga zaključaka u kojoj Odbor podržava izmenu postojećih zakonskih rešenja, eksplicitno navede i potreba izmena i dopuna Porodičnog zakona u delu u kome se zabranjuje fizičko kažnjavanje dece kao način vaspitavanja, posebno kada se ima u vidu da u Srbiji postoji vrlo konzervativno javno mnjenje kada je ovakav način vaspitavanja dece u pitanju.

**Mr Nebojša Stefanović** je podržao predlog Ljiljane Lučić, nakon čega je zaključio raspravu u vezi sa ovom tačkom Dnevnog reda i stavio na glasanje Predlog da se tačka tri Predloga zaključaka Odbora dopuni odredbom da je „Potrebno izvršiti dopunu Porodičnog zakona tako da se fizičko kažnjavanje dece zabrani kao metod vaspitavanja dece“.

Članovi Odbora su **jednoglasno usvojili** Predlog u vezi sa dopunom tačke tri Predloga zaključaka Odbora za prava deteta povodom razmatranja Redovnog godišnjeg izveštaja Zaštitnika građana za 2012. godinu – u segmentu koji se odnosi na prava deteta.

Predsednik Odbora je stavio na glasanje Predloga zaključaka Odbora za prava deteta povodom razmatranja Redovnog godišnjeg izveštaja Zaštitnika građana za 2012. godinu – u segmentu koji se odnosi na prava deteta, u celosti, koji su članovi Odbora **jednoglasno usvojili.**

Predlog zaključaka Odbora za prava deteta povodom razmatranja Redovnog godišnjeg izveštaja Zaštitnika građana za 2012. godinu – u segmentu koji se odnosi na prava deteta je sastavni deo ovog zapisnika.

**DRUGA TAČKA** – Razno.

**Mr Nebojša Stefanović** je u okviru ove tačke Dnevnog reda ukazao na negativni trenda nataliteta u našoj zemlji, kao i nezavidni položaj u kome se nalaze trudnice i porodilje.

Izrazio je uverenje da su svi saglasni u vezi sa neophodnošću stvaranja planske strategije rađanja i podsticaja za majke, kao i žene koje tek treba da se odluče na ovaj korak, jer je demografska slika u Srbiji sumorna, a stopa prirodnog priraštaja je manja nego u evropskim zemljama.

Naglasio je da sve izneto zahteva posvećenost i veliko angažovanje svih relevantnih državnih organa i institucija, nevladinih organizacija u kreiranju politika, na osnovu kojih će biti moguće postići konkretne, pozitivne rezultate.

Predložio je da Odbor za prava deteta pokrene inicijativu „Prioritet za decu i trudnice“, tako što će se obratiti što većem broju javnih preduzeća, ustanova, banaka i dr, da podrže inicijativu i na vidnim mestima u okviru svojih prostora istaknu nalepnice koje će podsećati na prioritet koji treba da imaju deca, majke i trudnice.

Takođe, predložio je da se pripremi promotivni materijal, kao apel za vraćanje moralnih, vrednosti sa željom da deca i stvarno postanu naše najveće bogatstvo.

Članovi Odbora su **jednoglasno podržali** pokretanje Inicijative: „Prioritet za decu i trudnice“

Sednica je zaključena u 13,05 časova.

SEKRETAR ODBORA PREDSEDNIKODBORA

Sanja Pecelj mr Nebojša Stefanović